Title: ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานออกใบอนุญาตสร้างโรงอบใบยา พ.ศ. 2541

ระเบียบกรมสรรพสามิต
ว่าด้วยขั้นตอนและระยะเวลาการปฏิบัติงานออกใบอนุญาตสร้างโรงอบใบยา
พ.ศ. ๒๕๔๑[๑]

อาศัยอำนาจตามความในข้อ ๙ แห่งระเบียบสำนักนายกรัฐมนตรี
ว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒
และเพื่ออนุวัตตามความในประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการสร้างโรงอบใบยา ซึ่งออกตามความในมาตรา ๑๒
แห่งพระราชบัญญัติยาสูบ พ.ศ. ๒๕๐๙ กรมสรรพสามิตจึงออกระเบียบกำหนดขั้นตอนและระยะเวลาการปฏิบัติราชการในการออกใบอนุญาตสร้างโรงอบใบยาไว้
ดังต่อไปนี้

ข้อ ๑  ระเบียบนี้เรียกว่า
ระเบียบกรมสรรพสามิต ว่าด้วยขั้นตอนและระยะเวลาการปฏิบัติงานออกใบอนุญาตสร้างโรงอบใบยา
พ.ศ. ๒๕๔๑

ข้อ ๒  ระเบียบนี้ให้ใช้บังคับตั้งแต่วันออกประกาศเป็นต้นไป

ข้อ ๓  ให้ยกเลิกระเบียบกรมสรรพสามิต
ว่าด้วยการปฏิบัติงานออกใบอนุญาตสร้างโรงอบใบยา พ.ศ. ๒๕๓๒

ข้อ ๔  ให้ผู้ประสงค์จะสร้างโรงอบใบยา
ยื่นแบบ ย.ส. ๑๐๕ การขออนุญาตสร้างโรงอบใบยา ตามมาตรา ๑๒ แห่งพระราชบัญญัติยาสูบ
พ.ศ. ๒๕๐๙ ณ สำนักงานสรรพสามิตจังหวัดท้องที่ที่จะสร้างโรงอบใบยา
พร้อมด้วยหลักฐานดังนี้
๔.๑ สำเนาบัตรประจำตัวของผู้ขออนุญาต
๔.๒ แบบแปลนแผนผังของโรงอบใบยา
ชนิดและขนาดของเครื่องจักรกำลังผลิต จำนวนเครื่องอบ
และแผนที่สังเขปแสดงที่ตั้งโรงอบใบยา

ข้อ ๕  ในการออกใบอนุญาตให้สร้างโรงอบใบยา
ให้ปฏิบัติตามขั้นตอนและระยะเวลาดังนี้
๕.๑ ให้เจ้าหน้าที่ลงทะเบียนรับแบบ ย.ส. ๑๐๕
แล้วเสนอเจ้าพนักงานสรรพสามิตผู้มีหน้าที่ตรวจสอบคำขออนุญาตพร้อมเอกสารประกอบ
๕.๒ เจ้าพนักงานสรรพสามิตตรวจสอบคำขออนุญาตและเอกสารประกอบแล้วให้จัดทำบันทึกเสนอความเห็นต่อสรรพสามิตจังหวัด
พร้อมแบบ ย.ส. ๑๐๕ และร่างหนังสือแจ้งกรมสรรพสามิต
และเรียกเก็บเงินค่าธรรมเนียมใบอนุญาตตั้งโรงอบใบยาจากผู้ขออนุญาต โรงละ ๑๐,๐๐๐
บาท
๕.๓
สรรพสามิตจังหวัดตรวจสอบและพิจารณาเสนอความเห็นให้ผู้ว่าราชการจังหวัดพิจารณาลงนามในแบบ
ย.ส. ๑๐๕ และหนังสือแจ้งกรมสรรพสามิตแล้วดำเนินการส่งแบบ ย.ส. ๑๐๕ พร้อมเอกสารประกอบให้กรมสรรพสามิต
การปฏิบัติงานตาม ๕.๑ ถึง ๕.๓ ให้ดำเนินการให้แล้วเสร็จภายใน
๒ วันทำการ
๕.๔
เจ้าพนักงานสรรพสามิตส่วนควบคุมการผลิตและจำหน่ายสำนักบริหารการจัดเก็บภาษี ๑
รับคำขอจากจังหวัดแล้ว ตรวจสอบหลักฐานและข้อมูลจากเอกสารที่ส่งมากับข้อกำหนดตามพระราชบัญญัติยาสูบ
เมื่อเห็นควรอนุญาตให้ทำบันทึกเสนอความเห็นและจัดทำใบอนุญาตให้สร้างโรงอบใบยาแบบ
ย.ส. ๒๐๕ พร้อมร่างหนังสือแจ้งจังหวัด เสนอผู้อำนวยการส่วนควบคุมการผลิตและจำหน่ายสำนักบริหารการจัดเก็บภาษี
๑ เพื่อพิจารณาเสนอสรรพสามิตพิจารณาลงนามพร้อมเอกสาร
๕.๕ ผู้อำนวยการส่วนควบคุมการผลิตและจำหน่าย
สำนักบริหารการจัดเก็บภาษี ๑ ตรวจสอบและพิจารณาแล้ว
เสนอความเห็นต่อผู้อำนวยการสำนักบริหารการจัดเก็บภาษี ๑
๕.๖ ผู้อำนวยการสำนักบริหารการจัดเก็บภาษี ๑
ตรวจสอบและพิจารณานำเสนออธิบดีกรมสรรพสามิต
๕.๗ อธิบดีกรมสรรพสามิตหรือผู้ได้รับมอบหมายพิจารณาลงนามในแบบ
ย.ส. ๑๐๕ ใบอนุญาตให้สร้างโรงอบใบยาแบบ ย.ส. ๒๐๕ และหนังสือแจ้งจังหวัดแล้วเจ้าหน้าที่ดำเนินการส่งแบบ
ย.ส. ๒๐๕ ให้จังหวัดเพื่อมอบให้ผู้ขออนุญาตดำเนินการต่อไป
การปฏิบัติงานตาม ๕.๔ ถึง ๕.๗
ให้ดำเนินการให้แล้วเสร็จภายใน ๔ วันทำการ

ข้อ ๖  ให้อธิบดีกรมสรรพสามิตรักษาการตามระเบียบนี้

ประกาศ ณ วันที่ ๒๔ ธันวาคม พ.ศ. ๒๕๔๑
เรณู 
รื่นกลิ่น
รองอธิบดี รักษาราชการแทน
อธิบดีกรมสรรพสามิต

ปรียนันท์/พิมพ์
๒๐ พฤษภาคม
๒๕๔๕

ศิรวัชร์/ปรับปรุง
๒๘ มกราคม
๒๕๖๒

[๑] ราชกิจจานุเบกษา
เล่ม ๑๑๖/ตอนพิเศษ ๘๔ ง/หน้า ๓๒/๒๐ ตุลาคม ๒๕๔๒